Source: http://ispigl.eu/denik/?q=node/19031
Timestamp: 2020-02-17 14:32:53+00:00
Document Index: 5067607

Matched Legal Cases: ['súd ', 'Súd ', 'súd ', 'súd ', 'súd ', 'súd ']

Písmoznalkyňa: Podpisy Kočnera môžu byť ako tvrdia... | iSPIGL
Charakteristika podpisov Mariana Kočnera na dvoch zmenkách, ktorých vyplatenie žiadal od spoločnosti Markíza Slovakia naznačuje, že mohli byť vytvorené v „neskorších rokoch“, ako sú roky 2000 až 2001, v ktorých obžalovaný podľa svojich tvrdení zmenky podpísal. Pred senátom Špecializovaného trestného súdu v Pezinku to dnes uviedla znalkyňa Kriminalistického a expertízneho ústavu Policajného zboru Barbora Geistová Čakovská.
Zdôraznila, že v rámci svojho znaleckého skúmania nemala primárne určiť, z akého roku sú podpisy, no zistila, že sa najviac zhodujú s porovnávacími podpismi Mariana Kočnera z rokov 2014 až 2016. „Dá sa z toho vyvodiť istý záver, ale len pravdepodobnostný,“ uviedla znalkyňa zameraná na kriminalistické skúmanie písma a podpisov.
Markíza dlhodobo spochybňuje pravosť zmeniek a najmä tvrdenie, že boli podpísané v roku 2000. Taktiež argumentovala, že Pavol R. pri predaji svojho vlastníckeho podielu v spoločnosti kupujúcim zatajil podpis zmeniek a tie neboli registrované v účtovných dokladoch. Takisto podľa Markízy neevidovali vlastníctvo zmeniek ani spoločnosti Mariana Kočnera, ktoré ich údajne vlastnili, konkrétne Inkasný servis a neskôr Správa a inkaso zmeniek.
Pavol R. trvá na svojej verzii, že zmenky boli súčasťou urovnania kauzy Gamatex. Pokiaľ by ich ako vtedajší riaditeľ televízie nevystavil, mohlo to podľa neho ohroziť existenciu Markízy a hrozila by jej strata licencie.
S návrhom na vystavenie zmeniek prišiel podľa obžalovaných advokát Ernest Valko, ktorý bol vtedy členom licenčnej rady. Viacerí bývalí predstavitelia Markízy však pred súdom popreli, že by o existencii zmeniek vedeli. Pavol Rusko to vysvetľuje tým, že zmenky neuviedol v účtovníctve, keďže bolo podľa neho vinou jeho vtedajšej spoločníčky Sylvie Volzovej v zlom stave. Volzovú pritom viní aj z uznania neexistujúceho dlhu, pre ktorý sa podľa neho televízia dostala do dražby. O zmenkách tiež Pavol Rusko nepovedal novým majiteľom Markízy, ktorým predal svoj vlastnícky podiel. Dôvodom podľa neho bolo, že si myslel, že dlh bude môcť uhradiť sám./agentury/
Proti Mariánovi Kočnerovi dnes vypovedali znalkyne – a jedna z nich tvrdí, že podpisy na zmenkách vznikli v tom istom období ako Kočnerove z roku 2016. Tento posudok má byť jeden z hlavných dôkazov, že Marian Kočner a Pavol Rusko zmenky voči TV Markíza sfalšovali – za čo im hrozí 12 až 20 rokov za mrežami.
Najvyšší súd naďalej zostáva bez predsedu – Súdna rada dnes nezvolila ani jednu z kandidátok. Na čele súdnictva tak zostáva podpredsedníčka súdu Jarmila Urbancová – ktorá kedysi patrila k podporovateľom Štefana Harabina a ktorá sa spomína aj v Kočnerovej Threeme. Obe kandidátky - Soňa Mesiarkinová aj Jana Bajánková pritom hovorili o kríze dôvery v justíciu, aktuality.sk
Súdna rada už po tretí raz volila šéfa Najvyššieho súdu. Jane Bajánkovej chýbal jeden hlas. Jej protikandidátka Soňa Mesiarkinová získala sedem hlasov. Mariana Kočnera dnes na rokovaní Súdnej rady nikto ani raz nespomenul. Aj tak však bol dôležitým motívom aktuálnej voľby šéfky Najvyššieho súdu, kde sa proti sebe postavili dlhoročné sudkyne Jana Bajánková a Soňa Mesiarkinová. Bajánkovú navrhli dvaja členovia Súdnej rady, Ján Burik a Martin Michalanský. Mesiarkinovú navrhol člen Súdnej rady Roman Huszár.
Kandidátky už pri vlaňajších voľbách pred súdnou radou prezentovali svoje predstavy o pôsobení vo funkcii predsedu najvyššieho súdu. Teraz však boli konfrontované s novými informáciami z Threemy a faktom, že ju dva súdy uznali ako zákonný dôkaz.
Obe mali vysvetliť, ako sa vysporiadajú s nízkou dôverou v súdnictvo po prevalení Kočnerovho vplyvu na viacerých sudcov.
Sudkyne sa vyjadrili, že na konkrétne kroky voči kolegom v talároch by potrebovali nahliadnuť do Threemy, aby nerobili unáhlené závery.
„Najskôr by som sa oboznámila s jej obsahom, vyžiadala by som si prepisy rozhodujúcich statí a potom by som vedela odpovedať na otázku. Musia tam byť dôvodné pochybnosti," uviedla Bajánková v súvislosti s otázkou, ktorá sa týkala priamo podpredsedníčky Najvyššieho súdu Jarmily Urbancovej.
Aj o nej komunikovali Kočner a vtedajší podpredseda bratislavského krajského súdu Vladimír Sklenka. Viacerí kolegovia ju vyzvali na odchod, ona sa však rozhodla zostať. „To, že som spomínaná v komunikácii tretích osôb za dôvod na odstúpenie nepovažujem,“ reagovala Urbancová.
Priviedol ju hnev
Mesiarkinová bola vo svojom príhovore pomerne otvorená a kritická. Vyhlásila, že k účasti vo voľbe šéfa Najvyššieho súdu ju viedol aj hnev. „Od prvej voľby, kedy sa zjavili prvé náznaky skutočností, ktoré sa odkryli, som skutočne nahnevaná, ako utrpela povesť justície kvôli ľudom, ktorí zjavne konali v rozpore s poslaním sudcu," vyhlásila.
Na víťazstvo vo voľbe potrebovali dnes kandidátky desať hlasov spomedzi prítomných 17 členov Súdnej rady. Jane Bajánkovej chýbal jediný hlas, keďže získala deväť lasov. Mesiarkinová získala sedem hlasov.
„Súdna rada konštatuje, že ani jedna z kandidátiek nezískala nadpolovičnú väčšinu hlasov. Bude potrebné vyhlásiť ďalšiu voľbu predsedu Najvyššieho súdu," vyhlásila šéfka rady Lenka Praženková. Nový pokus bude 30. marca 2020. Do tejto opakovanej voľby sa nesmie prihlásiť ani jedna z dnešných kandidátiek.
Nesúdia pre Threemu
Šifrovaná komunikácia muža obžalovaného z objednávky vraždy Jána Kuciaka v aplikácii Threema odkryla nepekný pohľad na fungovanie slovenského súdnictva. Kočner si cez svojich ľudí v talároch organizoval rozsudky aj termíny pojednávaní a priebeh dokazovania.
Pre jeho Threemu nateraz funkciu sudcu nevykonávajú viacerí sudcovia.
Pravidelne si písal s niekdajšou štátnou tajomníčkou Monikou Jankovskou, stovky správ si vymenil s dnes už bývalým podpredsedom bratislavského krajského súdu Vladimírom Sklenkom, či bývalým šéfom okresného súdu Bratislava 3 Davidom Lindtnerom. Sudkyňa Miriam Repáková mu ďakovala za výlet na Donovaly.
Bajánková a Mesiarkinová sa v Kočnerovej Threeme ocitli len nepriamo.
Písali si o nich
Prvú spomínal Sklenka v debate o vplyve vtedajšieho predsedu bratislavského krajského súdu Ľuboša Sádovského, ktorý bol aj členom súdnej rady.„On riadi súdnu radu, chce, aby bola predsedníčka NS Bajánková, aby riadil aj NS SR, čo sa mu aj čiastočne darí ,“ citoval Sklenkovu správu Kočnerovi denník N.
Bajánková pre denník reagovala, že so Sklenkom nebola a nie je v žiadnom kontakte. Vraví, že mala vážne výhrady voči tomu, keď sa stal podpredsedom okresného súdu, čo aj osobne tlmočila vtedajšej predsedníčke Okresného súdu Bratislava I. „Som presvedčená o tom, že aj jeho pôsobenie na Najvyššom súde bolo omylom,“ dodala.
Mesiarkinová sa zase podľa denníka N spomína len ako možná spojka na ústavnú sudkyňu Janu Baricovú. V apríli 2018 hľadal Kočner niekoho, koho rady dokáže sudkyňa vypočuť.
„Mesiarkinová z NS alebo predsedníčka ÚS Macejková,“ reagoval Sklenka, ktorý predtým, ako sa stal sudcom, pôsobil ako asistent na Najvyššom súde. „Nikdy ma nikto neovplyvňoval ani neintervenoval. Myslím si, že je to o mne dostatočne známe,“ reagovala na správy z Threemy Mesiarkinová. Sama tvrdí, že je nahnevaná, ako utrpela povesť justície kvôli ľudom, ktorí zjavne konali v rozpore s poslaním sudcu, aktuality.sk
Súdna rada dnes rozhodne o osude dvoch sudkýň, ktoré sa skloňovali v Threeme Mariana Kočnera. Minister spravodlivosti Gábor Gál využil svoju novú právomoc, ktorú mu dala novela zákona o sudcoch a prísediacich, a podal návrh na dočasné pozastavenie výkonu funkcie sudkyniam Zuzane Maruniakovej a Denise Cvikovej. Obe už Threemu vysvetľovali osobitnej komisii, ktorú na tento účel zriadila súdna rada.
Maruniaková je sudkyňou Okresného súdu Bratislava V a rozhodovala v kauze zmenky televízie Markíza. V tomto prípade ide o desiatky miliónov eur. Marian Kočner čelí spolu s bývalým šéfom televízie Pavlom Ruskom obžalobe z falšovania zmeniek. Súd speje do finále. Znalkyne tento týždeň vypovedali, že zmenky sú falošné.
Maruniaková je podozrivá z toho, že za rozhodnutie v prospech Kočnera mohla zobrať úplatok. Podľa Threemy zabezpečovala hladký priebeh celého prípadu bývalá štátna tajomníčka Monika Jankovská, ktorá sa so sudkyňou Maruniakovou dobre pozná.
Na pokyn Jankovskej mala sudkyňa rozhodovať o dôkazoch aj o dátumoch pojednávania. Všetko tak, ako si želal samotný Kočner. Ten sa všemožne snažil, aby zmenky uzavrel do volieb. Obával sa, že potom už nebude vhodná atmosféra. „Takže treba zabrať so Zuzou, nech máme aspoň zarobené, lebo po voľbách už to nebude možné, je reálny kupec. Stačí mu jedno právoplatné rozhodnutie, nech nám uvoľní zmenku, a do 10 dní má posudok. A na január môže vyhodiť pojednávanie,“ písal Kočner Jankovskej.
Maruniaková sa vraj rozhodnutia v kauze zmenky bála. Štátna tajomníčka však Kočnera upokojovala, že napriek obavám je všetko v poriadku. „Tak nech robí, čo má. Lebo skončí ‚na Kuciaka‘,“ tlačil Kočner. Sudkyňa v minulosti pôsobila na Jankovskej sekretariáte na rezorte spravodlivosti a vďaka nej sa stala sudkyňou.
Cviková pôsobí na Okresnom súde Bratislava I. Podľa medializovaných informácií sedela na súde aj v deň, keď Maruniaková uznala Kočnerovi prvú zmenku. Podľa správ z Kočnerovej Threemy mala práve ona pomáhať pri procese a písaní rozsudku. Riadiť ju mala Monika Jankovská a za pomoc dostala Cviková údajne aj odmenu.
Prípad má aj trestnoprávny rozmer. Viacerým sudcom policajti z NAKA v akcii Hmla vlani v lete odobrali mobilné telefóny. Prebieha aj trestné stíhanie vo veci pre zneužívanie právomoci verejného činiteľa. Obvinenie zatiaľ nepadlo.
Dnes na súdnu radu nepríde ani jedna z dotknutých sudkýň. Obe poslali písomné vyjadrenie, v ktorom sa z účasti ospravedlnili a zároveň pridali svoje stanoviská. Akékoľvek podozrenia odmietajú.
Maruniaková vylúčila, že by za rozhodovanie o zmenkách prijala peniaze či čokoľvek iné a odmietla akékoľvek ovplyvňovanie zo strany tretích osôb. K Threeme sa nechcela vyjadriť s odôvodnením, že jej obsah nepozná.
Kritizovala tiež, že Gál svoj návrh odôvodnil citovaním článkov z médií. Tvrdí, že nikto nemôže ovplyvniť to, ako sa o ňom rozprávajú iné osoby. Ak by sa správy z Threemy potvrdili, bolo by to vraj aj podľa nej mimoriadne závažné. „Celkom však vylučujem, že by boli vo vzťahu k mojej osobe pravdivé,“ dodala.
Svoj telefón policajtom odovzdala dobrovoľne. Odvtedy ju vraj nepredvolali na žiadny ďalší úkon. Ak by novinové články stačili na prerušenie výkonu funkcie sudcu, bol by to nebezpečný prostriedok na zásah do súdnej moci, poučuje sudkyňa ministra Gála. Podobne sa vyjadrila aj Cviková.
Tá označila návrh šéfa rezortu spravodlivosti voči nej za nekonkrétny a neurčitý. Označeniu, že mala v prípade zmeniek vymýšľať „právne kľučky“, podľa nej chýba definícia, o čo malo vlastne ísť. Tiež sa odvoláva na to, že nemôže nijako ovplyvniť komunikáciu tretích osôb, ktoré navyše samotnú komunikáciu odmietajú.
Wall Street odštartovala pondelkové obchodovanie prudkým poklesom. Kľúčový americký index Dow Jones Industrial Average po otvorení obchodovania padol o 521 bodov alebo 1,8 %. Dow neskôr zmazal časť strát a o 18.15 h SEČ sa nachádzal s mínusom 1,29 % na 28.616,51 bodu. Širší index S&P 500 sa znížil o 1,37 % na 3250,20 bodu a technologický index Nasdaq Composite o 1,55 % na 9170,57 bodu./agentury/
Únia autodopravcov Slovenska (UNAS) od utorka od 8.00 h začína organizovať protestné zhromaždenia na cestných hraničných priechodoch Slovenska a zablokuje ich. Informuje o tom na sociálnej sieti s tým, že vláda odmietla akceptovať ich oprávnené požiadavky a k dohode nedošlo.
UNAS zdôraznila, že neobmedzí osobnú dopravu a dopravcovia v prípade potreby okamžite vytvoria zákonnú „záchranársku uličku“. „Prosíme spoluobčanov o pochopenie a podporu,“ uvádza únia UNAS očakávala od ministerstva dopravy do pondelka 16.00 h odpoveď na návrhy zliav na mýte a od ministerstva financií spracovanie predloženého návrhu na zmenu dane z motorových vozidiel. Únia podotkla, že v opačnom prípade hrozí štrajk.
UNAS sa zároveň na nedeľňajšom mimoriadnom zasadnutí valného zhromaždenia rozhodla ukončiť akúkoľvek spoluprácu so Združením cestných dopravcov SR Česmad Slovakia. „Únia sa dištancuje od akýchkoľvek vyhlásení a podpisov zmlúv s Ministerstvom financií a Ministerstvom dopravy a výstavby Slovenskej republiky, ktoré odsúhlasil a podpísal Česmad Slovakia. Od dnešného dňa jedná Únia autodopravcov Slovenska samostatne,“ uviedli dopravcovia v reakcii na postoj zástupcov Česmadu.
Ministerstvo: Potrebujeme čas
„Ministerstvo financií aktuálne kvantifikuje dosahy návrhu, ktorý rezortu predložilo združenie UNAS, a v ktorom autodopravcovia navrhli úplne nový systém výpočtu dane z motorových vozidiel,“ uviedla riaditeľka tlačového odboru MF SR Alexandra Gogová. Rovnako aj rezort dopravy podľa hovorkyne prepočítava a vyhodnocuje posledný doručený návrh UNAS.
„Je dôležité pripomenúť, že nie je dôvod vyvíjať nátlak a prijať extrémne rýchlo unáhlené riešenie v priebehu niekoľkých hodín či dní. Daň z motorových vozidiel za rok 2020 bude splatná koncom januára 2021 a rovnako tak zľavy z mýta je možné uplatniť až od začiatku júla tohto roka,“ upozornila Gogová. Na nájdenie optimálneho riešenia je podľa nej dostatok času.
Podľa Gogovej minister dopravy Árpád Érsek (Most-Híd) v pondelok rokoval o aktuálnom stave v kamiónovej doprave s ministrom financií Ladislavom Kamenickým (Smer-SD). O konkrétnych návrhoch budú ministri v stredu informovať vládu SR./agentury/
Na 80 mŕtvych sa v pondelok zvýšil v Číne počet obetí nového koronavírusu. V najviac postihnutej provincii Chu-pej potvrdili 24 ďalších úmrtí a 371 nových prípadov nákazy. Aktualizované údaje z provincie Chu-pej, kde leží epicentrum šírenia vírusu – mesto Wu-chan -, zvyšujú celkový počet potvrdených infekcií v Číne na celkovo viac ako 2300.
Americký prezident Donald Trump oznámil, že Spojené štáty ponúkajú Číne pomoc v boji proti šíreniu vírusu. Informovala o tom agentúra AFP.„V súvislosti s vírusom vedieme s Čínou intenzívnu komunikáciu,“ napísal Trump na Twitteri.
Japonsko plánuje evakuovať stovky svojich občanov zo stredočínskeho mesta Wu-chan, kde sa začala epidémia nového koronavírusu. V pondelok o tom informoval zákonodarca a generálny tajomník japonskej vládnej Liberálnodemo¬kratickej strany (LDP) Tošihiro Nikai, ktorého citovala tlačová agentúra DPA.
Tokio plánuje poslať charterový let do spomínaného hlavného mesta čínskej provincie Chu-pej v utorok a evakuuje odtiaľ japonských občanov, ktorí si želajú vrátiť sa domov. Vláda potvrdila, že v provincii žije približne 560 japonských štátnych príslušníkov, spresnil minister zahraničných vecí Tošimicu Motegi.
Vstup na svoje územie zakázala Malajzia návštevníkom z čínskej provincie Chu-pej, v ktorej sa nachádza mesto Wu-chan. Informovala o tom agentúra AFP. Ako uviedla kancelária malajzijského premiéra Mahathira Mohamada, úrady prestanú osobám z predmetného regiónu udeľovať víza. „Vláda sa rozhodla pozastaviť dočasne všetky imigračné konania, ktoré sa týkajú občanov Číny z mesta Wu-chan, ako aj provincie Chu-pej,“ uviedla kancelária vo svojom vyhlásení.
Malajzia zatiaľ potvrdila štyri prípady nákazy novým koronavírusom. Nakazené osoby, pôvodom z Wu-chanu, prišli do krajiny na dovolenku cez Singapur. Všetci pacienti, vrátane dvoch detí, sú v stabilizova¬nom stave.
Juhokórejský prezident Mun Če-in nariadil v pondelok dôkladnú kontrolu všetkých ľudí prichádzajúcich z Wu-chanu. Informácie priniesla juhokórejská tlačová agentúra Jonhap. Na zasadnutí s predstaviteľmi niektorých ministerstiev Mun naliehal, že je potrebné „podniknúť všetky možné opatrenia“, aby sa zabránilo zhoršeniu situácie. Mun v rámci opatrení nariadil svojmu personálu, aby zmobilizoval vojenských lekárov a zdravotné sestry a v prípade potreby využil vojenské zariadenia.
Prezident takisto vyzval na pozorné sledovanie vplyvu koronavírusu na ekonomiku Južnej Kórey. Minister financií bude mať v utorok mimoriadne stretnutie s expertmi na túto tému.Juhokórejský prezident zdôraznil dôležitosť komunikácie a prikázal transparentné a včasné poskytovanie informácií verejnosti.
Piaty Maďar by podľa jeho slov chcel opustiť mesto i provinciu, avšak zostáva v Číne, pričom šiesty avizoval snahu z Činy odísť. V tom mu podľa hovorcu pomôže veľvyslanectvo Maďarska v Pekingu.S uvedenými občanmi Maďarska v Číne rezort diplomacie udržiava priebežne kontakt, zdôraznil Menczer a dodal, že všetci šiesti sú zdraví a nepodľahli panike.
Nový koronavírus 2019-nCoV, podobný pôvodcovi ochorenia SARS, spôsobuje zápal pľúc a prenáša sa z človeka na človeka. Jeho inkubačná doba je v priemere desať dní; najkratšia registrovaná doba bola len jeden deň a najdlhšia 14 dní./agentury/
Katalánsky regionálny parlament v pondelok rozhodol o odobratí poslaneckého mandátu katalánskemu premiérovi Quimovi Torrovi, ktorému súd zakázal zastávať verejnú funkciu, informovala agentúra AP. Najvyšší regionálny súd Katalánska Torru v decembri 2019 uznal za vinného z neuposlúchnutia úradného nariadenia a odsúdil ho na 18-mesačný zákaz zastávania verejného úradu.
Torra podľa súdu odmietol dodržiavať nariadenia španielskej ústrednej volebnej komisie, a nie je teda spôsobilý zastávať verejný úrad. Komisia na základe verdiktu súdu rozhodla, že Torrovi by mali odobrať poslanecké kreslo.
Torra voči predmetnému rozsudku podal odvolanie na najvyšší súd. Ten však minulý týždeň rozhodol, že Torra by mal byť zbavený poslaneckého mandátu dovtedy, kým najvyšší súd neprijme konečné rozhodnutie v súvislosti so zákazom výkonu verejnej funkcie.
Najvyšší súd nerozhodol o tom, či stratou poslaneckého mandátu bude musieť Torra odstúpiť aj z pozície premiéra, uviedol na svojej webovej stránke denník El País. O tom musí ešte rozhodnúť katalánsky parlament
Rozhodnutie o odobratí poslaneckého mandátu Torrovi prijalo vedenie katalánskeho parlamentu.
Torra je na čele koalície zloženej z dvoch hlavných katalánskych separatistických strán Spoločne pre Katalánsko (JxC) a Republikánskej ľavice Katalánska (ERC).
JxC podľa AFP rozhodnutie volebnej komisie nerešpektovala. ERC však uviedla, že nerešpektovanie rozhodnutia by mohlo viesť o ochromeniu katalánskeho parlamentu.
Ústredná volebná komisia vydala v marci 2019 príkaz, aby z budovy, v ktorej sídli katalánska vláda, odstránili symboly vyjadrujúce podporu nezávislosti Katalánska. Komisia takýto príkaz vydala opakovane v období pred aprílovými parlamentnými voľbami i májovými voľbami do Európskeho parlamentu. Torra podľa vlastných slov príkaz nerešpektoval, pretože bol „nezákonný“./agentury/
Očakáva sa, že agrorezort bude jednou z tém rokovaní o vzájomných obchodných vzťahoch medzi Donaldom Trumpom a šéfkou Európskou komisie Ursulou von der Leyenonovou, ktorá by mala v najbližších týždňoch vycestovať do Washingtonu./agentury/
Dago Daniš: Pavol Rusko sa preriekol. A priznal farbu
Občas sa advokátovi stane, že svojho klienta neustráži. Ten vybehne medzi novinárov. A porozpráva niečo, čo vyzerá ako priznanie viny. Presne toto sa stalo Pavlovi Ruskovi počas procesu ku kauze zmenky. Začneme októbrom 2019. Vtedy sme v komentári písali o možných dôvodoch, prečo sa Rusko dohodol s Kočnerom. A spoločne prišli s príbehom o zmenkách za 69 miliónov eur, ktoré vraj Kočnerovi nemá zaplatiť nemajetný Rusko, ale ručiteľ (Markíza a jej akcionári).
V skratke: v komentári sme predpokladali, že Kočner aj Rusko sa niekedy po roku 2015 zhodli, že obaja vycúvali z Markízy lacno. Aspoň v porovnaní s inými (Kováčikom a Fiľom), ktorým americký akcionár vyplatil po miliarde korún. Kočner s Aghom predtým dostali za vycúvanie z televízie 80 miliónov korún. A Rusko menej ako 500 miliónov korún – z ktorých mu ešte odrátali staršie podlžnosti...
Zmenky, podľa prokuratúry falšované a antedatované po roku 2015, mali byť pre Kočnera aj pre Ruska nástrojom na dodatočné „vyrovnanie“ účtov s akcionármi Markízy. Ak by si sumu 69 miliónov za Kočnerove zmenky rozdelili, obaja by mali po odrátaní nákladov niečo cez 30 miliónov eur. Alebo v starej mene miliardu korún. Ako Kováčik s Fiľom.
V pondelok Pavol Rusko počas procesu prišiel medzi novinárov. A preriekol sa. Po otázke redaktorky Aktuality.sk Laury Kellöovej, prečo spolupracuje s Kočnerom, nervózne priznal viac, ako by mu dovolil advokát.
Potvrdenie predpokladu
Rusko vysvetlil, že pred pár rokmi sa rozhodoval, či potvrdí, ako to bolo. Myslel tým Kočnerov príbeh o zmenkách akože z roku 2000. A rozhodol sa spolupracovať s Kočnerom (ktorý ho mal zažalovať na 69 miliónov eur), pretože sa cítil okradnutý. Rusko pripomenul, že jeho partneri Kováčik s Fiľom dostali od amerického akcionára výrazne viac ako on. Bolo to v roku 2007.
Potom prišla opäť otázka na Ruska, prečo spolupracuje s Kočnerom. Odpoveď Ruska: „No preto, preto, lebo som zistil, že ma okradli tí, ktorých som považoval za priateľov.“ Teda CME a jeho spoločínci z Markízy, ktorí na odchode zarobili viac ako on.
Ďalšia otázka redaktorky: takže ste sa spolčili s nepriateľom Kočnerom? Odpoveď Ruska: „To nie je o spolčení, to je o tom, že som sa rozhodol do toho ísť. A povedať, ako to bolo.“ A hneď to zaklincoval ďalším vyznaním: „Lebo bez môjho potvrdenia, ako to bolo, by zmenky nemali cenu. A tí, ktorí okradli mňa a moju rodinu, by sa nám smiali.“
Kto je protistrana
Na záver si ešte Rusko pomýlil protistranu sporu. Tou je formálne Kočner, ktorý si od Ruska, prípadne od ručiteľa (Markízy) nárokoval preplatiť zmenky za 69 miliónov eur. Kočner je v obchodnom spore žalobca, Rusko a Markíza sú žalovaní. Ako údajní dlžníci.
Rusko však za svoju protistranu neoznačil Kočnera, ale Markízu a jej vlastníkov. Po otázke, či rátal so stíhaním a trestom, reagoval: „Rátal som s obrovským vplyvom protistrany, o ktorej som vedel, čoho je schopná... A či to za to stálo alebo nestálo: v jednej chvíli som sa tak rozhodol. A dobojujem to do konca.“
Hm. V jednej chvíli sa tak rozhodol.
Rusko to vystihol. Rozhodoval sa, či ísť spolu s Kočnerom do sporu proti Markíze.
Ak by bol zmenky podpísal v roku 2000, ako to tvrdia spolu s Kočnerom, po roku 2015 by sa Rusko nerozhodoval, či ísť proti „Markíze s obrovským vplyvom“. Kočner by mal predsa platné, nefalšované zmenky z roku 2000, keď bol Rusko konateľom Markízy. A Rusko by sa bol rozhodoval akurát tak o tom, či ísť do sporu s Kočnerom, ktorému mal byť dlžný 69 miliónov.
Záver: Ruskovi sa pomerne dlho darilo krotiť vášne – a popierať, že by bol pri zmenkách vopred dohodnutý a spolčený s Kočnerom. Proti Markíze.
V pondelok sa neovládol a rovno na chodbe súdu pred novinármi priznal farbu. Potvrdil, že sa „rozhodoval“ a potom „spojil“ s Kočnerom, lebo v Markíze ho vraj „najbližší okradli“.
Rusko sa ešte pochválil, že nabudúce povie viac.
Ak dodrží slovo, je tu silné riziko, že jeho (v skutočnosti Kočnerov) advokát to nevydrží.
A skolabuje, aktuality.sk
Verdikt Najvyššieho súdu USA neznamená ukončenie právnej bitky v tejto veci, súdy budú ďalej pokračovať. Vláda ale teraz môže po záujemcoch o zelené karty požadovať, aby doložili, že sa nestanú záťažou amerického sociálneho systému. Ročne o zelené karty žiada okolo 544-tisíc ľudí, nové opatrenie by sa potom podľa vládnych štatistík mohlo týkať až 382-tisíc z nich, uviedla agentúra AP./agentury/
Helikoptéra sa zrútila v blízkosti mesta Calabasas v štáte Kalifornia v nedeľu približne o desiatej hodine ráno miestneho času. Nehodu nikto neprežil./agentury/